
ΔΕΛΤΙΟ ΤΥΠΟΥ
Συνεχίζεται η τοποθέτηση των μηχανισμών Seatrac στη Ζάκυνθο – Ένα σημαντικό βήμα για την ισότιμη πρόσβαση στη θάλασσα
Το Σωματείο ΑμεΑ Π.Ε. Ζακύνθου «Οι Ποπολάροι» χαιρετίζει την ολοκλήρωση της τοποθέτησης του δεύτερου μηχανισμού Seatrac στην παραλία του Τσιλιβί, από τις υπηρεσίες του Δήμου Ζακύνθου.

Επιτέλους, η Ζάκυνθος κάνει ένα ουσιαστικό βήμα ώστε να καταστεί προσβάσιμος τουριστικός προορισμός, τουλάχιστον ως προς την άσκηση ενός αυτονόητου και αναφαίρετου δικαιώματος: της αυτόνομης και ασφαλούς πρόσβασης των ατόμων με αναπηρία στη θάλασσα.

Η εγκατάσταση των Seatrac, όμως, πρέπει να συνοδεύεται από σεβασμό και υπευθυνότητα κατά τη χρήση τους. Ήδη έχουν παρατηρηθεί περιστατικά χρήσης των μηχανισμών και των διαδρόμων πρόσβασης ως ράμπας για βουτιές, καθώς και κατάληψης των ειδικά διαμορφωμένων χώρων σκίασης από άτομα που δεν ανήκουν στους δικαιούχους τους.

Υπενθυμίζουμε ότι οι συγκεκριμένες υποδομές δημιουργήθηκαν για να εξυπηρετούν πρωτίστως τα άτομα με αναπηρία και τα άτομα με περιορισμένη κινητικότητα. Δεν αποτελούν χώρο παιχνιδιού ούτε κοινόχρηστο εξοπλισμό αναψυχής. Η ακατάλληλη χρήση τους μπορεί να προκαλέσει φθορές, ατυχήματα και, κυρίως, να στερήσει από έναν άνθρωπο με αναπηρία τη δυνατότητα να απολαύσει τη θάλασσα με αυτονομία και αξιοπρέπεια.

Καλούμε, επομένως, όλους τους πολίτες και τους επισκέπτες του νησιού να προστατεύουν τις εγκαταστάσεις και να διατηρούν ελεύθερους τόσο τους μηχανισμούς όσο και τους διαδρόμους πρόσβασης και τους χώρους σκίασης.

Παράλληλα, το Σωματείο μας έχει ήδη δεχθεί καταγγελίες για προβλήματα στη χρήση του Seatrac στις Αλυκές. Ζητούμε από τις αρμόδιες υπηρεσίες του Δήμου Ζακύνθου την άμεση διερεύνησή τους και τις απαραίτητες παρεμβάσεις, ώστε να διασφαλίζεται η απρόσκοπτη και ασφαλής χρήση της εγκατάστασης. Η τοποθέτηση των μηχανισμών αποτελεί την αρχή· η ουσιαστική προσβασιμότητα κρίνεται καθημερινά από τη δυνατότητα των ανθρώπων να τους χρησιμοποιούν χωρίς εμπόδια.

Επιπλέον, ζητούμε από τον Δήμο Ζακύνθου να μεριμνήσει:

· για την έγκαιρη αποσυναρμολόγηση των τεσσάρων μηχανισμών με τη λήξη της τουριστικής περιόδου,

· για την ασφαλή φύλαξη και την απαραίτητη συντήρησή τους κατά τους χειμερινούς μήνες,

· για την έγκαιρη επανατοποθέτησή τους πριν από την έναρξη της επόμενης τουριστικής περιόδου.

Η προσβασιμότητα δεν είναι πολυτέλεια, εξυπηρέτηση ή παραχώρηση. Είναι δικαίωμα. Και η διασφάλισή της αποτελεί ευθύνη όλων μας.

Για το Δ.Σ.

